Investeringsstiftinga Hardanger Voss og Hardanger Voss-fondet

PRESSEMELDING

**100 millionar til næringslivet i Hardanger og Voss**

Investeringsstiftinga Hardanger Voss er ei ny stifting som skal bidra til utvikling av næringslivet i herada Ulvik, Eidfjord, Kvam, Ullensvang og Voss. Stiftinga sitt føremål er å bidra til nyskaping og vekst i Hardanger og Voss, gjennom investeringar i såkornfond og andre investeringsinitiativ i regionen. Stiftinga skal bidra med kapital, kompetanse og nettverk.

Initiativtakar til stiftinga er Sparebankstiftinga Hardanger som saman med medskiparane Ullensvang kommune, Kvam herad, Eidfjord kommune, Ulvik herad, Voss herad og Voss Sparebank til saman gir 100 millionar kroner i gåve til stiftinga.

Styreleiar i den nye investeringsstiftinga, Per Berge frå Sparebankstiftinga Hardanger, seier etter skipingsmøte 27. juni at dette er ei gåvepakke til næringslivet i Hardanger og Voss.

«Sparebankstiftinga Hardanger har i mange år ynskt å kunne gjera noko overfor næringslivet, noko me hittil ikkje har kunne gjera på grunn av føremålsparagrafen vår. Me har i tre år arbeid med ein modell for den nye investeringsstiftinga saman med herada i regionen. Investeringsstiftinga skal i haust oppretta eit såkornfond som skal investera i gründer- og vekstverksemder i regionen. Me ynskjer å gjera regionen attraktiv å både bu og arbeide i, og me ynskjer å bidra til å skapa nye kompetansearbeidsplassar og auke «gründerkulturen».

Roald Aga Haug, ordførar i Ullensvang kommune, uttalar i høve skiping av den nye stiftinga: *«Me er oppteken av å skapa meir i Hardanger, og me har store forventningar til at denne stiftinga skal bidra med både kapital og kompetanse til nye satsingar som kan gje vekst i regionen»*

Jørund Rong, adm. banksjef Voss Sparebank, uttalar: *“For heile regionen vår vil tilgang på kapital til næringsetablering vera avgjerande for nyskaping, vekst og framgang. Investeringsstiftinga vil soleis koma felleskapet til gode på mange vis, både på Voss og i Hardanger»*

Investeringsstiftinga Hardanger Voss vil til hausten skipa såkornfondet «Hardanger Voss-fondet». Endeleg investeringsmandat og profil skal utarbeidast etter sommaren. Ein investeringskomité og styre skal også utnemnast. Det er mykje som skal på plass, men me ynskjer at Hardanger Voss-fondet skal koma i gang så raskt som mogeleg, og at den fyrste investeringa skjer allereie i år, fortel Per Berge.

Me ser for oss at fondet vil investera hovuddelen av kapital i gründerverksemder med vekstpotensial, ein del av kapitalen vil gå til omstilling av eksisterande verksemder mens noko av kapitalen vil gå til investeringar i verksemder som gjer ringverknader for regionen, avsluttar Berge.

For meir informasjon:

Styreleiar i Investeringsstiftinga Hardanger Voss: Per Berge, telefon 916 73 014

Om såkornfondet Hardanger Voss-fondet: [www.hardangervossfondet.no](http://www.hardangervossfondet.no)